Document ID: 32013R1004

REGOLAMENT TAL-KUMMISSJONI (UE) Nru 1004/2013
tal-15 ta’ Ottubru 2013
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwu għall-8-idrossikwinolina, iċ-ċiprokonażol, iċ-ċiprodinil, il-fluwopiram, in-nikotina, il-pendimethalin, il-pentijopirad u t-triflossistrobin f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,
Billi:
(1)
Għall-pendimethalin u t-triflossistrobin, il-livelli massimi ta’ residwu (MRL) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għaċ-ċiprokonażol, iċ-ċiprodinil, il-fluwopiram, in-nikotina u l-pentijopirad, l-MRL ġew stabbiliti fil-Parti A tal-Anness III tar-Regolament (KE) Nru 396/2005. Għall-8-idrossikwinolina, ma ġewx stabbiliti l-MRL speċifiċi fl-Annessi II u III u s-sustanza lanqas ma ġiet inkluża fl-Anness IV tar-Regolament (KE) Nru 396/2005. Għalhekk japplika l-valur iffissat ta’ 0.01 mg/kg.
(2)
Fil-kuntest ta’ proċedura għall-awtorizzazzjoni tal-użu ta' prodott għall-protezzjoni tal-pjanti li jkun fih is-sustanza attiva 8-idrossikwinolina fuq it-tadam, tressqet applikazzjoni skont l-Artikolu 6(1) tar-Regolament (KE) Nru 396/2005 biex jiġu emendati l-MRL eżistenti.
(3)
Fir-rigward taċ-ċiprokonażol, saret tali applikazzjoni għaż-żerriegħa tal-mustarda u l-kamelina. Fir-rigward tad-difenokonażol, saret tali applikazzjoni għar-ravanell u l-kukurbiti (bil-qoxra ma tittikilx). Fir-rigward tal-pendimethalin, tali applikazzjoni tressqet għal infużjonijiet sassefriċi, tal-karfus (celeriac), tan-nevew, tal-ġdur, il-karfus (celery) u infużjonijiet erbali (għeruq). Rigward it-triflossistrobin, tali applikazzjoni saret għall-fażola (bl-imżiewed).
(4)
Skont l-Artikolu 8 tar-Regolament (KE) Nru 396/2005 dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.
(5)
L-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ivvalutat l-applikazzjonijiet u r-rapporti ta' evalwazzjoni, u eżaminat b'mod partikolari r-riskji għall-konsumaturi u, fejn rilevanti, għall-annimali u tat opinjonijiet motivati dwar l-MRL proposti (2). L-Awtorità għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(6)
Fl-opinjonijiet motivati tagħha l-Awtorità kkonkludiet li, fir-rigward tal-użu taċ-ċiprokonażol fuq iż-żerriegħa tal-mustarda u l-kamelina, id-dejta ppreżentata hija biżżejjed sabiex tistabbilixxi l-MRL ġodda għall-użu mit-Tramuntana tal-UE biss. Rigward l-użu tal-pendimethalin fuq il-karfus, in-nevew u l-ġdur, l-Awtorità kkonkludiet li d-dejta li ġiet ippreżentata mhijiex suffiċjenti biex jiġu ffissati l-MRL il-ġodda.
(7)
Fir-rigward tal-applikazzjonijiet l-oħra kollha, l-Awtorità kkonkludiet li kienu ġew issodisfati r-rekwiżiti kollha fir-rigward tad-dejta u li, abbażi ta' valutazzjoni tal-esponiment tal-konsumatur għas-27 grupp speċifiku Ewropew tal-konsumatur, it-tibdil fl-MRL mitluba mill-applikanti kien aċċettabbli mil-lat tas-sikurezza tal-konsumatur. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawn is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għall-perjodu qasir minħabba konsum estrem tal-għelejjel u l-prodotti rilevanti ma wrew li kien hemm riskju li jinqabeż il-konsum aċċettabbli ta’ kuljum (ADI) jew id-doża ta’ referenza akuta (ARfD).
(8)
Fir-rigward tal-pentijopirad l-applikant bagħat iktar dejta li tikkonferma li l-metaboliżmu tal-pentijopirad f'għelejjel ġenetikament modifikati huwa komparabbli ma’ dak li jseħħ fil-kontroparti konvenzjonali tiegħu. Biex ma jkunx hemm ostakoli għall-importazzjoni taż-żerriegħa tal-ġirasol, iż-żerriegħa tar-rapa, iż-żerriegħa tas-sojja u ż-żerriegħa tal-qoton huma meħtieġa MRL ogħla. Għalhekk l-MRL il-ġodda għal dawk il-prodotti għandhom jiġu stabbiliti fil-Parti A tal-Anness III tar-Regolament (KE) Nru 396/2005.
(9)
Fir-rigward il-fluwopiram, bir-Regolament (UE) Nru 270/2012 (3) l-MRL proviżorji ġew stabbiliti għal diversi prodotti sal-31 ta’ Diċembru 2013, sakemm tiġi sottomessa aktar informazzjoni dwar ir-residwu. Tali dejta ġiet sottomessa lill-Ġermanja, l-Istat Membru li qed jagħmel l-evalwazzjoni għal dik is-sustanza, fis-17 ta’ Diċembru 2012. Sabiex jingħata ż-żmien meħtieġ biex l-Istat Membru li qed jagħmel l-evalwazzjoni biex jivvaluta dik id-dejta u jħejji rapport ta’ valutazzjoni, biex l-Awtorità tevalwa dak ir-rapport u biex il-Kummissjoni tieħu d-deċiżjoni tagħha, huwa xieraq li l-validità ta’ dawn l-MRL tiġi estiża sa sentejn mill-pubblikazzjoni ta’ dan ir-Regolament.
(10)
Fir-rigward tan-nikotina, bir-Regolament (UE) Nru 812/2011 (4) l-MRL proviżorji ġew stabbiliti għat-te, infużjonijiet erbali, il-ħwawar, il-warda Skoċċiża u l-ħwawar friski sal-14 ta’ Awwissu 2013, fl-istennija ta’ sottomissjoni u evalwazzjoni ta’ dejta ġdida u informazzjoni dwar l-okkorrenza naturali jew il-formazzjoni ta’ nikotina fil-prodotti kkonċernati. Il-Kummissjoni ġiet infurmata bi proġett ta’ riċerka li qed jitwettaq bħala investigazzjoni rigward is-sorsi ta’ nikotina li jirriżultaw f’dawk l-għelejjel. Fid-dawl tat-tul ta' żmien previst tal-istudju u sabiex jingħata ż-żmien meħtieġ biex il-Kummissjoni tieħu d-deċiżjoni tagħha, huwa xieraq li tiġi estiża l-validità ta’ dawn l-MRL sa tliet snin mill-pubblikazzjoni ta’ dan ir-Regolament.
(11)
Abbażi tal-opinjonijiet motivati tal-Awtorità u b'kunsiderazzjoni tal-fatturi rilevanti għas-suġġett li qiegħed jiġi kkunsidrat, l-emendi xierqa fl-MRL jissodisfaw ir-rekwiżiti rilevanti tal-Artikolu 14(2) tar-Regolament (KE) Nru 396/2005.
(12)
Ir-Regolament (KE) Nru 396/2005 għandu għaldaqstant jiġi emendat skont dan.
(13)
Fl-interess taċ-ċertezza legali, id-dispożizzjonijiet rigward in-nikotina għandhom japplikaw mill-15 ta’ Awwissu 2013.
(14)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Madankollu, għandu jibda japplika mill-15 ta’ Awwissu 2013 għan-nikotina fil-warda Skoċċiża tan-numru tal-kodiċi 0154050, il-ħwawar friski tan-numru tal-kodiċi 0256000, it-te tan-numru tal-kodiċi 0610000, l-infużjonijiet erbali tan-numru tal-kodiċi 0630000 u l-ħwawar tan-numru tal-kodiċi 0800000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-15 ta’ Ottubru 2013.

Labels: 1
17
0
3
6